Maklike style vir jou korter hare | Maroela Media
Dit is weer hoogmode om jou hare korter te sny, of dit nou op jou skouers hang, 'n bob-styl is of sommer heeltemal af in 'n pixie-styl, kort hare is in!
Aangesien jy nie altyd net jou korter hare in 'n bolla of bokstert kan vasmaak, soos wat jy met langer hare kan doen nie, verg dit soms ekstra moeite met stilering.
Probeer gerus dié vyf maklike haarstyle vir korter hare:
Dée haarstyl is maklik en geskik vir enige hare (Foto: Pinterest)
Die haarstyl is gepas vir amper enige tekstuur hare. Dit maak ook nie saak of jou hare onder jou skouers hang of in jou nek afgeknip is nie; as jy langer hare teen jou gesig het, kan jy hierdie styl kies.
Maak 'n gewone vlegsel met die hare aan weerskante van jou gesig en bring hulle agter jou kop bymekaar met 'n klein rekkie. Trek die dele van die vlegsel effens uit om tekstuur te skep en jou vlegsel dikker te laat lyk. Gebruik knippies om dit in plek te hou.
Reguit agter die ore
Lyk moeiteloos elegant met dié klassieke styl (Foto: Pinterest)
Reguit hare wat in 'n middelpaadjie is, is 'n maklike manier om klassiek te lyk. Onthou om jou hare goed te bevogtig voordat jy 'n haartang gebruik om jou hare ekstra reguit te maak.
Jy kan ook 'n bietjie haarjel aanwend om seker te maak al die hare bly in hul plek. Sit jou hare agter jou ore vir 'n moeitelose voorkoms op kantoor of 'n spesiale geleentheid.
Kort en glad
Kort hare is weer hoog mode (Foto: Instagam)
Pixie-styl is weer hoogmode en ál meer bekendes sny hul hare kort. Vir 'n elegante styl, gebruik bloot haarjel om jou kuif te jel na die ander kant as wat dit gewoonlik lê. Pêrelknippies is ook 'n groot tendens, wat goed vir dié styl sal werk. Knip dit reg bo die oor aan jou hare vas om dit meer deftig te maak.
'n Vlegsel langs jou gesig lyk pragtig (Foto: Pinterest)
Verdeel jou hare in 'n skuinspaadjie en gebruik die dikker deel om 'n Franse vlegsel te maak teen jou gesig af en verby jou oor. Gebruik 'n klein rekkie om die vlegsel in plek te hou. Knip die res van jou hare teen jou nek bymekaar en trek van die hare uit en los om tekstuur te skep.
Tekstuur laat korter hare onmiddelik beter lyk (Foto: Pinterest)
As jy sukkel met tekstuurlose hare, sal die volgende wenk handig te pas kom. Wanneer jy weet jy gaan jou hare moet stileer, moenie jou hare die dag van of die dag voor die tyd was nie. Gee sowat twee dae vir jou hare om minder glad en plat te word.
Jy kan jou hare met soutwater spuit, wat sal help om meer tekstuur te skep. Anders kan jy jou hare natmaak en twee of drie vlegsels met jou nat hare maak. Laat jou hare in die vlegsels droog word en slaap ook so deur die aand. Maak die vlegsels los die volgende dag en kam liggies vir pragtige natuurlike tekstuur!